
Bucuresti, 31.07.2008

Comunicat de presa

Asociatia Brokerilor isi exprima dezacordul fata de decizia CNVM de a retrograda printr-o masura administrativa toti emitentii listati pe Piata RASDAQ – piata organizata si reglementata de valori mobiliare, conform Deciziei CNVM nr. 1092/27.08.1996 – pe un sistem alternativ de tranzactionare. Aceasta retrogradare aduce grave prejudicii investitorilor, Bursei de Valori Bucuresti, brokerilor, fondurilor de investitii si in general pietei de capital din Romania.

Consideram inacceptabil tratamentul diferentiat pe care CNVM il acorda celor doua segmente ale pietei de capital dezvoltate de brokeri in Romania, piata BVB si piata RASDAQ, in vederea reautorizarii, ca urmare a schimbarii legislatiei: pe de o parte, emitentii tranzactionati pe piata BVB care indeplinesc conditiile de tranzactionare pe piata reglementata sunt admisi de drept pe piata reglementata, iar pe de alta parte, toti emitentii de pe RASDAQ, impreuna cu cei de pe piata BVB care nu indeplinesc aceste conditii, sunt transferati pe sistemul alternativ de tranzactionare odata cu autorizarea acestuia. 

Asociatia Brokerilor solicita aplicarea aceluiasi principiu pentru reautorizarea Pietei RASDAQ, ca si pentru reautorizarea pietei BVB: emitentii care indeplinesc conditiile legale de tranzactionare pe o piata reglementata, trebuie sa fie admisi de drept in categoria RASDAQ-STAR a pietei reglementate, odata cu constituirea acesteia, RASDAQ-STAR fiind noua denumire a pietei reglementate RASDAQ.

CNVM incearca sa evite consecintele incapacitatii de a-si indeplini responsabilitatile legale, de monitorizare si supraveghere a tuturor emitentilor de pe RASDAQ, prin excluderea acestora din piata reglementata.

Atragem public atentia asupra efectelor extrem de grave ale transformarii Pietei RASDAQ intr-un sistem alternativ de tranzactionare: 

· organismele de plasament colectiv care detin actiuni ale societatilor de pe RASDAQ s-ar afla in situatia de a fi incalcat prevederile legii care restrictioneaza investitiile fondurilor exclusiv in valori mobiliare admise pe o piata reglementata;

· decizia acestora de a vinde actiunile ar exercita o mare presiune asupra preturilor de piata, conducand la prabusirea acestora, afectand emitentii si pe ceilalti actionari;

· actionari romani si straini care au investit in actiuni intr-o „piata organizata si reglementata” s-ar regasi in postura de actionari la societati de pe o piata nereglementata, situatie care ar crea confuzie si ar conduce la pierderea increderii in piata de capital romaneasca;

· actionarii majoritari nu ar mai avea obligatia derularii ofertelor publice de preluare la depasirea pragurilor de 30% respectiv 50% din capitalul social;

· nu exista prevederi in legea pietei de capital pentru sistemele alternative de tranzactionare in ceea ce priveste ofertele publice, obligatiile emitentilor (rapoarte periodice, rapoarte curente), obligatiile de raportare ale persoanelor ce detin anumite pozitii in cadrul societatii, alegerea membrilor consiliului de adminstratie prin metoda votului cumulativ;

· nu exista obligatia notificarii operatiunilor efectuate de persoane initiate;

· prevederile legii, privind detectarea abuzului de piata se refera strict la pietele reglementate (art. 253); prin reglementari proprii, CNVM a transferat raspunderea privind aceste aspecte operatorului de sistem, impunand, insa, obligatia platii comisionului de 0,08% si pentru sistemul alternativ, practica pe care o consideram nelegala, CNVM incalcandu-si propriul statut (art. 13 alin. 2 pct. a);

· emitentii de pe Piata RASDAQ nu vor mai avea situatiile financiare auditate, aceasta obligatie revenind exclusiv emitentilor tranzactionati pe o piata reglementata.

Consideram ca CNVM trebuie sa actioneze in conformitate cu obiectivele pe care si le-a fixat in statut privind stabilirea cadrului necesar dezvoltarii pietelor reglementate, promovarea increderii, asigurarea protectiei operatorilor si investitorilor, promovarea transparentei si, in consecinta, sa avizeze favorabil propunerea BVB, privind reautorizarea si reorganizarea Pietei RASDAQ. 

Departamentul de Comunicare si Relatii Publice 

